Liberal-Demokratische Partei (Basel)
Die Liberal-Demokratischi Bardei (LDP) isch e liberali Bardei im Kanton Basel-Stadt.

D LDP isch die dradizionelli Inträsseverdrätig vom Basler Groossbürgerdum, vom so genannte Daig. Im Groosse Root het si sit de Waale im Joor 2016 15 vo 100 Sitz. S LDP-Mitgliid Christoph Eymann isch Nationalrot; dr Conradin Cramer isch Vorsteher vom Erziejigsdepartemänt und äine vo de siibe baselstedtische Regierigsrööt.

In dr Gmäind Rieche isch d LDP bis zu de Waale vo 2010 sogar die sterksti Bardei gsi. Aktuell het si 6 vo 40 Sitz im Iiwoonerroot.

D LDP het bis 2008 zur Liberale Bardei vo dr Schwiz (LPS) ghöört. Sit ass d LPS und d FDP uf dr Bundeseebeni 2009 fusioniert häi, isch si Mitgliid vo dr Bardei «FDP.Die Liberale». Uf dr kantonale Eebeni isch si aber unabhängig vo dr FDP Basel-Stadt, wo au zur FDP Schwiz ghöört.

Weblingg 
Website der Liberal-Demokratischen Partei
Website der Jungliberale Basel-Stadt

Schwiizer Partei
Basler Politik
Liberali Partei